tartuNLP/wikipedia-smugri-20251201 huggingface dataset:
Aulikki Kananoja

Aulikki Marjatta Kananoja (s. 21. helmikuuta 1940 Kurikka) on suomalainen sosiaalipolitiikan asiantuntija, joka sai tasavallan presidentiltä ensimmäisenä ylisosiaalineuvoksen arvonimen 27. tammikuuta 2012. Ylisosiaalineuvoksen arvonimi voi olla vain yhdellä henkilöllä samanaikaisesti. Kananoja on koulutukseltaan yhteiskuntatieteiden maisteri.
Kananoja on eläkkeellä Helsingin kaupungin sosiaalijohtajan virasta, johon virkaan hänet nimitettiin vuonna 1999. Hän on työskennellyt myös Pelastakaa Lapset ry:ssä, Vakuutusalan Kuntouttamiskeskuksessa, Helsingin yliopistossa, Sosiaali- ja terveyshallituksessa, sittemmin Stakesissa osastopäällikkönä vuosina 1991–1992 ja johtajana 1992–1999.
Kananoja on toiminut Huoltaja-säätiön isännistössä vuodesta 1993. Säätiön hallituksen puheenjohtajana hän oli vuosina 2000–2008. Hän oli A-klinikkasäätiön hallituksen puheenjohtaja vuosina 2006–2011.. Hän on toiminut Heikki Waris -instituutin johtoryhmän puheenjohtajana.
Kananoja on Helsingin yliopiston valtiotieteellisen tiedekunnan kunniatohtori vuodelta 2006.
Paparazzit

Paparazzit on suomalainen televisiosarja. Sarjassa Aku Hirviniemi ja Jaakko Saariluoma näyttelevät paparazzeja, Eleä ja Sakua, jotka ovat kuvitteellisesti lööppien takana.
Jokaisessa jaksossa vierailee myös julkisuuden henkilö, joka on jollakin tavalla päätynyt lehtien kansiin.
Sarja sisältää paljon kieroilua, seksiä ja päihteidenkäyttöä.
Ulla Koivuranta

Ulla Helena Koivuranta (s. 19. maaliskuuta 1959 Vaasa) on suomalainen näyttelijä. Hän opiskeli Teatterikorkeakoulussa vuosina 1982–1986. Hän sai vuonna 1986 kiinnityksen Kotkan kaupunginteatteriin ja oli siellä, kunnes hänet kiinnitettiin vuonna 1991 Turun kaupunginteatteriin. Hän on esiintynyt muiden muassa elokuvissa "Back to the USSR – takaisin Ryssiin" (1992), "Aapo" (1994) ja Viisasten kivi (1996).
Jules Trinité

Jules Cyrus Angelle Trinité (22. joulukuuta 1856 Saint-Quentin-des-Isles - 17. joulukuuta 1921 Azay-le-Rideau) oli ranskalainen ampuja ja olympiamitalisti. 
Trinité osallistui Pariisin ensimmäisten olympiakisojen ammuntaan, lajina 50 metrin pistooliammunta. Henkilökohtaisessa kilpailussa Trinité sijoittui kymmenenneksi tuloksella 431. Joukkuekilpailussa Ranska saavutti hopeaa. Joukkueen muut jäsenet olivat Achille Paroche, Louis Duffoy, Léon Moreaux ja Maurice Lecoq. Olympia-ammunnoissa ratkaistiin tuolloin myös maailmanmestaruudet. MM-hopeaa Trinité sai jälleen joukkuekilpailussa 1901, Tällöin joukkueeseen hänen lisäkseen kuuluivat Louis Duffoy, Maurice Faure, Achille Paroche ja Raphael Py
Vuoden 2010 nuorten kesäolympialaisten mitalitaulukko

Vuoden 2010 nuorten kesäolympialaisten mitalitaulukko kertoo Singaporessa pidettyjen kisojen palkintomenestyksen maittain kultamitalien määrän mukaan, sitten hopea- ja lopuksi pronssimitalien määrän mukaan.
Svenska Björn

Svenska Björn on Tukholman itäisessä saaristossa kansainvälisellä merialueella sijaitseva pohjamajakka. Väriltään oranssi-musta 32 metrin korkuinen majakka vihittiin käyttöön 29. elokuuta 1968.
Vuonna 1866 sijoitettiin majakkalaiva Tukholman pohjoisen saariston Svenska Björn -saaren vesille. Merikartoituksen edistyttyä tuolla alueella siirrettiin Svenska Björn -majakkalaiva vuonna 1884 paikkaan missä sen korvannut nykyinen pohjamajakka sijaitsee.
RIM-8 Talos

RIM-8 Talos (IM-70/SAM-N-6) oli ilmatorjuntaohjusjärjestelmä. Se oli Yhdysvaltain laivaston käytössä. Asejärjestelmän taistelukärki voitiin varustaa ydinräjähteellä. Ohjusjärjestelmän alku oli US-laivaston "Bumblebee"-nimisessä ohjusten kehittelyprojektissa, joka oli alkanut 50-luvun puolivälin vaiheilla.
Talos-ohjusjärjestelmän valmistaja oli Bendix. Se kehitteli myös "MQM-8 Vandal" -ohjuksen, jota ei ilmeisesti palveluskäyttöön hyväksytty. Talos kuului niin kutsuttuun "3T-ohjusperheeseen". Muita olivat RIM-2 Terrier sekä RIM-24 Tartar.
Talos-järjestelmän poisvetäminen asekalustosta alkoi 1970-luvun puolivälissä ja vietiin loppuun vuoteen 1980 mennessä. Sen seuraaja oli RIM-66 Standard. Siinä ei ollut käytettävissä ydinkärkiä, mutta sen ulottuvuus oli laajempi. Taloksen käyttöikä oli 22 vuotta.
Ohjusjärjestelmää käytettiin Vietnamin sodassa, ja sillä tehtiin kolmen vihollislentokoneen ilmapudotus.
Teknisiä tietoja ja suoritusarvoja.
Lähde:
Ghostpoet

Ghostpoet (oik. Obaro Ejimiwe, s. 18. tammikuuta 1983) on brittiläinen laulaja ja tuottaja. Kesäkuussa 2010 Ghostpoet julkaisi ensimmäisen albuminsa "The Sound Of Strangers".
Ghostpoetin ensimmäinen single "Cash &amp; Carry Me Home" julkaistiin 24. tammikuuta 2011. Pian sen jälkeen 7. helmikuuta 2011 myös albumi "Peanut Butter Blues &amp; Melancholy Jam".
Pyramidion

Pyramidion oli muinaisessa Egyptissä pyramidien ja obeliskien nelisivuinen lakikivi. Sen egyptinkielinen nimi oli "benben", mikä yhdistää sen myyttiseen benben-kiveen. Pyramidionit valmistettiin Vanhan valtakunnan aikaan hienosta kalkkikivestä, dioriitista tai graniitista ja peitettiin kullalla tai elektrumilla. Keskivaltakunnan ajalla valmistusaineeksi vakiintui graniitti. Obeliskin pyramidion oli yhtä kappaletta varren kanssa.
Pyramidioneihin kaiverrettiin yleensä maagisia tekstejä. Esimerkiksi Amenemhat III:n pyramidionissa lukee: "Avattakoon kuninkaan kasvot, niin että hän näkee taivaanrannan herran (Horakhti) kun tämä kulkee taivaan poikki; antakoon hän kuninkaan loistaa kuin jumala, ikuisuuden herra ja tuhoutumaton."
Kansallisvarallisuus

Kansallisvarallisuus, kansanvarallisuus tai kansantalouden reaalivarallisuus, on tietyn kansakunnan kaikkien talousyksiköiden nettovarallisuuden rahassa mitattu arvo tiettynä ajankohtana. Käsittellä viitataan jonkin maan yksityisen ja julkisen omaisuuden yhteenlaskettuun arvoon. 
Kansallisvarallisuus = yksityinen varallisuus + julkinen varallisuus
Nettovarallisuus lasketaan siten, että varojen markkina-arvosta vähennetään velkojen markkina-arvo. Julkinen varallisuus on useimmissa teollisuusmaissa pieni – tai negatiivinen, jos julkinen velka ylittää julkiset varat. Kansanvarallisuus on nykyään lähes kaikkialla valtaosaltaan yksityistä varallisuutta. Aina ei näin kuitenkaan ole ollut.
Kansallisvarallisuus Suomessa.
Kansallisvarallisuuden arvo oli vuonna 2010 Suomessa noin 775 miljardia euroa. Kansallisvarallisuus jakautuu Suomessa seuraavasti: 
Suomen kansallisvarallisuus muodostuu siis valtaosin (73 %) rakennuskannasta.
Pääomakanta.
Kansallisvarallisuutta suppeampi käsite on kansallinen pääomakanta. Käsitteellä viitataan maan kiinteän pääoman yhteenlaskettuun nettosummaan. Pääomakantalaskelmissa kuvataan tavaroiden ja palvelusten tuotannossa käytettävää kiinteää pääomavarantoa, pääoman bruttomuodostusta, fyysistä poistumaa sekä arvon vähenemistä eli pääoman kulumista.
Tilastokeskus arvioi Suomen pääomakannan suuruudeksi vuonna 2009 514 miljardia euroa.
Maali!

Maali! (aikaisemmin "Futari" ja "Football") on Suomen Palloliiton julkaisema ja neljästi vuodessa ilmestyvä jalkapalloaiheinen aikakauslehti. Maali! toimii samalla Palloliiton jäsenlehtenä ja se jaetaan kaikille Palloliiton lisenssipelaajille. Maali!-lehden painosmäärä on yli 80 000 kappaletta.
Historia.
"Futari" perustettiin vuonna 1982. Sitä julkaisivat yhdessä Suomen Palloliitto ja Sanoma Oy. Aluksi lehti ilmestyi neljästi vuodessa ja myöhemmin 6-8 kertaa. 
Vuoden 2006 alussa "Futari" jakautui 55 000 kappaleen painoksen "Futari Magazineksi" ja 25 000 painoksen "Football Magazineksi". "Futari" suunnattiin alle 16-vuotiaille, ja enemmän kotimaisiin edustusjoukkueisiin sekä A-maajoukkueeseen perehtyvä "Football" vanhemmille. Lehdet ilmestyivät viidesti vuodessa, jonka lisäksi jouluna ilmestyi suurempi yhteisnumero.
Vuonna 2010 lehdet yhdistettiin jälleen yhdeksi lehdeksi. Yhtenä syynä oli yhtenäistää lehtien sisältö, sekä vaihtelevat ulkoasut yhtenäiseksi ja Palloliiton arvoja ja strategiaa vastaavaksi. Aluksi lehden nimeksi tuli "Futis" mutta myöhemmin nimeksi vakiintui "Maali!".
Kuntalaisaloite

Kuntalaisaloitteeksi sanotaan kunnan toimintaa koskevaa ehdotusta, jonka kunnan asukas tekee kunnalle. 
Kuntalaisaloitetta on pidetty suomalaisena erikoisuutena. Siitä säädettiin ensi kerran vuoden 1976 kunnallislaissa. Ruotsissa aloiteoikeuden käyttö kunnissa mahdollistettiin vasta vuonna 2002 ja Norjassa vuonna 2003.
Muita kansalaisille tarjolla olevia aloitemahdollisuuksia ovat kansalaisaloite ja eurooppalainen kansalaisaloite. Kunnanvaltuutettu voi tehdä valtuustoaloitteen.
Lainsäädäntö.
Kunnallisaloite perustuu kuntalain 23 §:ään:
Hallituksen esityksen perusteluissa kyseisen pykälän sisältöä tarkennettiin edellisen kuntalain säädösten osalta seuraavasti:
Kuntalaisaloitteesta säädettiin myös vuonna 1995 voimaan tullessa kuntalaissa.
Yleisyys.
Keskimääräisessä suomalaisessa kunnassa tehdään noin 7 kuntalaisaloitetta vuodessa. Suuremmissa kunnissa aloitteita tehdään enemmän kuin pienemmissä. 
Vain joka viidennessä kunnassa tehdään sellaisia aloitteita, joissa tekijöinä oli yli kaksi prosenttia kunnan asukkaista. 
Sisältö.
Useimmin aloitteet koskevat teknisten palvelujen toimialaa. Niissä ehdotetaan esimerkiksi jalankulun ja pyöräilyn väylien rakentamista, hidastetöyssyjä, katuvalaistusta ja pysäköintipaikkoja. Aloitteita tehdään myös koirapuistoista, uimahallista, leikkikentistä ja kuntoportaista.
Tulokset.
Keskimäärin 41 prosenttia kuntalaisaloitteista johtaa konkreettisiin toimenpiteisiin.
Kuntalaisaloite.fi.
Oikeusministeriö julkaisi 10. syyskuuta 2013 Kuntalaisaloite.fi-verkkopalvelun kuntalaisaloitteiden tekemiseen. 
Palvelua käyttää noin 75 prosenttia kunnista.
Edna Birch

Edna Birch (o.s. Burrows) on kuvitteellinen hahmo brittiläisessä saippuasarjassa "Emmerdale". Häntä näytteli Shirley Stelfox vuodesta 2000 kuolemaansa 2015 asti. Hahmon suunnitteli Kieran Roberts. 
Edna näkyi sarjassa ensimmäisen kerran vuonna 2000, mutta Edna oli asunut kylässä jo vuosia. Edna tunnetaan suorasanaisena ja ilottomana naisena, jolle ystävyys on kaikki kaikessa. Edna on harras seurakuntalainen. Ednan koirat ovat Ednalle erittäin tärkeitä ja jos joku tekee jotain koirille on varmaa, että hän saa Ednan vihat päällensä. Ednalla on sisko Lily, jonka kanssa he eivät ole aina olleet hyvissä väleissä. Ednalla on myös poika ja yksi lapsenlapsi.
Tarina.
Vuonna 2001 kylään muutti Ednan teini-ikäinen pojantytär Eve. Edna kuitenkin lähetti lapsenlapsensa isänsä luokse Ranskaan Even potkaistua Ednan koiraa Batleyta, joka on ollut hänelle aina kuin perheenjäsen ja joskus vielä enemmän. Batley on kuitenkin kuollut ja Edna oli surun murtama sen kuoltua. Hänen toinen koiransa Tootsie toi kuitenkin valoa Ednan elämään. Len Reynolds oli Ednan vanha ystävä ja näytti siltä, että heidän välilleen voisi syttyä romanssi. Edna ei kuitenkaan tuntenut Leniä kohtaan ystävyyttä enempää ja niin Len alkoi flirttailemaan Pearl Ladderbanille. Edna meni töihin miljornööri Tom Kingille ja hänestä ja Tomista tuli läheiset kaverukset. Tom tiesi voivansa luottaa Ednaan ja kääntyikin usein kysymään neuvoa häneltä. Edna pettyi kovasti kun Tom päätti mennä naimisiin Rosemary Sinclairin kanssa. Lokakuussa 2006 Ednan poika Peter Birch tuli pyytämään äitiänsä osallistumaan Even häihin Ranskassa. Edna kieltäytyi aluksi osallistumasta häihin, mutta lopulta osallistui ja sieltä hänen mukanaan saapui Ednan sisko Lily Butterfield. Vuoden 2007 keväällä Ednan koira Tootsie tuli raskaaksi ja se synnytti kaksi tervettä poikasta. Vuonna 2007 Lily jäi poliisille kiinni kannabiksen kasvattamisesta Kartanolla ja kun poliisi tunkeutui Ednan kotiin pidättämään Lilyn oli Edna hävetä silmät päästä ja tästä lähtien Ednan ja Lilyn välit eivät ole olleet hyvät. Marraskuussa 2008 Edna oli erittäin vihainen, kun kuuli, että kirkko jouduttaisiin sulkemaan. Mark ja Natasha Wylde ostivat kirkon, mutta saatuaan tietää miten tärkeä kirkko oli kyläläisille lahjoittivat he sen kyläläisten omistukseen. Vuonna 2012 Eve ilmaantui Ednan ovelle ja Edna otti hänet luokseen asumaan.
Patricia Blair

Patricia Blair (15. tammikuuta 1933 Fort Worth, Texas – 9. syyskuuta 2013 North Wildwood, New Jersey) oli yhdysvaltalainen näyttelijä, joka tunnettiin 1950–1960-lukujen työstään televisiossa. Hän esiintyi Lou Malloryn roolissa lännensarjassa "The Rifleman", jossa hänet nähtiin kaikkiaan 22 jaksossa. Lisäksi hän esiintyi muun muassa Rebecca Boonen roolissa kaikissa "Daniel Boonen" kuudessa tuotantokaudessa. Hänen elokuvarooleihinsa lukeutui osa "Valaistussa ratsumiehessä" (1979).
Blair meni vuonna 1965 naimisiin Martin Colbertin kanssa.
Dominique Marcas

Dominique Marcas (8. elokuuta 1920 – 15. helmikuuta 2022) oli ranskalainen näyttelijä. Hän esiintyi elokuvissa ja televisiossa vuodesta 1950. Hänen elokuvarooliensa joukossa on osa elokuvassa "Liza" (1972). Hän oli myös pääosan esittäjänä elokuvassa "Les mains vides", joka otettiin vuonna 2003 Cannesin elokuvajuhlille Un Certain Regard -sarjassa.
The Avengers

The Avengers tai Avengers tarkoittaa seuraavia asioita:
Gheorghe Lichiardopol

Gheorghe Lichiardopol (2. elokuuta 1913 Bukarest – 1991) oli romanialainen ampuja ja olympiamitalisti. 
Gheorghe Lichiardopol osallistui sekä Helsingin 1952 ja Melbournen 1956 olympiakisoissa 25 metrin kuvioammuntaan ja voitti molemmilla kerroilla pronssimitalin. Vuonna 1952 hän jäi pronssille hävittyään uusinnassa Unkarin Szilárd Kunille. Vastaavasti vuonna 1956 hän voitti uusinnassa pronssimitalista Suomen Pentti Linnosvuon.
Jussi-palkinnot 1985

Jussi-gaala 1985 järjestettiin Helsingissä ravintola Kaivohuoneessa 3. toukokuuta 1985. Gaalassa palkittiin 1. maaliskuuta 1984 – 28. helmikuuta 1985 välisenä aikana ensi-iltansa saaneita suomalaisia elokuvia.
Michelle McLean

Michelle McLean (s. 30. heinäkuuta 1972 Windhoek, Namibia (tuolloin osa Etelä-Afrikkaa) on vuoden 1991 Miss Namibia ja vuoden 1992 Miss Universum. Hänestä tuli ensimmäinen ja toistaiseksi ainoa Miss Universumiksi valittu namibialainen. 
McLean osallistui myös Miss Maailma -kilpailuun vuonna 1991 ja sijoittui neljänneksi perintöprinsessaksi. Vuonna 1992 hän perusti kotimaassaan Michelle McLean Children's Trustin, joka keskittyy huolenpitoon vähäosaisista lapsista ja heidän kouluttamiseensa. Vuonna 1995 McLeanilla oli keskeinen osa Miss Universum -kilpailun tuomisessa Namibiaan. Hän meni naimisiin Neil Bierbaumin kanssa, mutta pari erosi vuonna 2006.
Vuonna 2009 McLean oli mukana juontamassa Miss Maailma -kilpailua Etelä-Afrikassa.
Hän avioitui vuonna 2013 Etelä-Afrikassa ja Isossa-Britanniassa pelanneen entisen jalkapallomaalivahti Gary Baileyn kanssa. He asuvat (maaliskuussa 2018) Miamissa, Yhdysvalloissa.
Järvikoisa

Järvikoisa ("Nymphula nitidulata", synon. "Nymphula stagnata") on perhonen.
Järvikoisan toukka on kellertävä tai vaaleanruskea. Se elää vesien äärellä ja syö ulpukoita ("Nuphar") ja palpakoita ("Sparganium").
Aikuinen järvikoisa on pohjaväritykseltään valkoinen ja sen siipiväli on 18–22 mm. Se lentää iltaisin ja öisin vesistöjen lähellä. Suomessa järvikoisa on yleinen.
Petsamon–Kirkkoniemen taistelu

Petsamon–Kirkkoniemen taistelu (tunnetaan myös nimellä Petsamon–Kirkkoniemen offensiivi) oli toisessa maailmansodassa Neuvostoliiton ja Saksan välinen taistelu Petsamon ja Kirkkoniemen alueella lokakuussa 1944. 
Neuvostoliiton Karjalan rintaman 14. armeijan joukot aloittivat hyökkäyksen Saksan 20. vuoristoarmeijaan kuuluneen noin 50 000 miestä käsittäneen XIX vuoristoarmeijakunnan 2. ja 6. vuoristodivisioonia vastaan 7. lokakuuta tarkoituksena saksalaisjoukkojen motittaminen Suomen käydessä Lapin sotaa ajaakseen saksalaiset pois alueeltaan. Saksalaisjoukkojen täydellisen romahtamisen esti Kuusamosta apuun siirretyn 163. divisioonan tekemät vastahyökkäykset. Neuvostojoukot eivät näin onnistuneet täysin motitustavoitteessaan, ja saksalaiset pystyivät vetäytymään raskaita tappioita kärsittyään uusiin puolustusasemiin Norjaan. Puna-armeija onnistui kuitenkin ajamaan saksalaiset lopullisesti pois alueelta 29. lokakuuta mennessä.
Ángel León Gozalo

Ángel León Gozalo (2. lokakuuta 1907 Villalón de Campos – 10. elokuuta 1979) oli espanjalainen ampuja ja olympiamitalisti. 
Ángel León osallistui kolmissa olympiakisoissa 1948–1960 50 metrin vapaapistooliammuntaan. Helsingin olympialaisissa 1952 hän voitti hopeamitalin häviten voittaja Huelet Bennerille kolme pistettä. Lontoossa 1948 hän oli kuudes ja Roomassa 1960 sijalla 18. Maailmanmestaruuskisoissa hän saavutti pronssia vuonna 1949 ja sijoittui viidenneksi Oslossa 1952.
Haarniskapäät

Haarniskapäät (Pentacerotidae) on lyhtyahvenkalojen lahkoon kuuluva kalaheimo. Sen lajeja tavataan kaikista valtameristä lauhkeista vesistä.
Lajit ja anatomia.
Haarniskapäiden heimoon kuuluu kaksi alaheimoa, seitsemän sukua ja 13 lajia. Ne ovat keskikokoisia tai suuria kaloja, ja suurimmat kasvavat noin metrin pituisiksi. Ruumiinrakenteeltaan ne ovat korkearuumiisia ja litteitä kaloja. Otsaprofiili on jyrkkä ja suu työntyy eräillä lajeilla huomattavasti eteenpäin. Pään luut ovat useilla lajeilla esillä ja muodostavat ikään kuin haarniskan. Selkäevä on pitkä ja piikikäs. Myös peräevässä on piikkejä.
Levinneisyys.
Haarniskapäitä tavataan lauhkeista vesistä Atlantin, Intian valtameren ja Tyynenmeren alueilta. Suurin osa lajeista elää Australian lähistöllä. Kalat elävät syvissä vesissä aina 100–600 metrin syvyyteen. Kalojen ravintoa ovat äyriäiset, salpat ja pääjalkaiset. Pohjoisella Tyynellämerellä elävien haarniskapäiden kutuaika alkaa marraskuussa ja päättyy maaliskuussa. Monet heimon lajeista ovat hyviä ruokakaloja ja niitä kalastetaan trooleilla ja siimoilla.
DJ Hero 2

DJ Hero 2 on FreeStyleGamesin kehittämä ja Activisionin julkaisema rytmipeli. Peli julkaistiin PlayStation 3:lle, Xbox 360:lle ja Wiille lokakuussa 2010.
Peli on jatkoa "DJ Herolle". "DJ Hero" -pelit pohjautuvat "Guitar Hero" -peleihin.
Peli sisältää 83 miksausta, jotka on tehty yli 100:sta kappaleesta. Saatavana on myös ladattavaa sisältöä. Useimmat miksauksista on tehnyt FreeStyleGamesin, mutta DJ-ammattilaiset, kuten David Guetta, Deadmau5, DJ Qbert, Tiësto ja RZA ovat tehneet miksauksia peliin ja antaneet ulkomuotonsa pelihahmoille.
Vastaanotto.
"DJ Hero 2" sai hyvän vastaanoton kriitikoilta. Arvostelijoiden mukaan peliin oli tehty merkittäviä parannuksia verrattuna sen edeltäjäänsä. Kriitikot ylistivät uutta "freestyle"-toimintoa, koska edellisen pelin Flavor Flav sampleä oli liikakäytetty pelissä. Uusi moninpelitila otettiin myös lämpimästi vastaan, vaikkakin pelin laululisäys ei monen mielestä toiminnut hyvin. Chris Watters Gamespotista huomautti, että lauluosuudet on turhia ellei pelaaja tiedä laulun sanoja etukäteen molemmista mikseistä. Matt Helgeson Game Informerista kommentoi: "Kahden kappaleen samaan aikaan laulaminen tuntuu kuin pelaisi karaoke-peliä sydänkohtauksen rajamailla"".
Kalla (Raahe)

Kalla on karu, kivikkoinen saari Perämerellä Raahen edustalla. Se on yksi Raahen saariston uloimmista saarista.
Matala kivikkosaari on pieni, vain noin 350 metriä pitkä itä–länsi-suunnassa ja noin 300 metriä pohjois–etelä-suunnassa. Sen korkein kohta kohoaa vajaan kolmen metrin korkeuteen merenpinnan yläpuolelle, ja muodostaa kapean harjanteen joka ulottuu saaren itäkärjestä lounaisosaan. Saaren eteläkärjessä on noin hehtaarin kokoinen kluuvijärvi, merenkohoamisen vuoksi merestä irti kuroutunut entinen merenlahti.
Saari on ollut kalastajien tukikohtana 1800-luvulta lähtien. Saaressa on nykyisin kalastajaseuran tupa sekä kaksi yksityistä mökkiä, nuotiopaikka ja WC.
Konnunlahti

Konnunlahti (myös "Lahdentulva, Lahti;" ) on umpilahden tyyppinen järvi Suomenlahden Nevanlahden pohjoispuolella Pietarissa Venäjällä. Sen erottaa merestä hiekkapenger, jota pitkin kulkee maantie ja rautatie.
Järven pituus ja leveys ovat noin 5–6 kilometriä ja suurin syvyys 3 metriä. Nevanlahden tulvien aikana veden korkeus nousee jopa kolmella metrillä. Konnunlahteen laskevat Kivijoki, Junttilanoja (ven. "Juntolovka") ja Gluharka. Järven alkuperäinen 13 neliökilometrin pinta-ala on huomattavasti supistunut. Sen pohjoispuolella Lahdensuon alueella sijaitsee Juntolovon rauhoitusalue. Länsipuolella on Lahden kaupunginosa.
Kivijoki (Pietari)

Kivijoki () on joki Pietarissa Venäjällä. Sen pituus on 12 kilometriä ja valuma-alueen laajuus 134 neliökilometriä. Keskimääräinen virtaus on 0,3 kuutiometriä sekunnissa.
Kivijoki saa alkunsa Suuresta Suzdalinjärvestä ja laskee Konnunlahteen. Tärkein sivujoki on Mustajoki (ven. "Tšornaja"). Joen varrella sijaitsee Kivikankaan (ven. "Kamenka") taajama.
Lvovin–Sandomierzin taistelu

Lvovin–Sandomierzin taistelu (tunnetaan myös nimellä Lvovin-Sandomierzin offensiivi) oli Saksan ja Neuvostoliiton välinen taistelu Lvivin ja Sandomierzin kaupungeista Länsi-Ukrainassa ja Itä-Puolassa vuonna 1944. Taistelun aikana Neuvostoliitto valloitti myös Stanislavin (nyk. Ivano-Frankivskin) kaupungin. Taistelu alkoi 13. heinäkuuta 1944 ja päättyi 29. elokuuta, jolloin puna-armeija sai vallattua kaupungit itselleen. Lviv ja Stanislav valloitettiin 27. heinäkuuta ja Sandomierz elokuussa 1944.
Taisteluissa akselivaltojen Ukrainan eteläisen armeijaryhmän 1. ja 4. panssariarmeija sekä Unkarin 1. Armeija joutuivat vetäytymään kaupungeista.
Akselivaltojen joukkojen kokoonpanot.
Ukrainan eteläinen armeijaryhmä () (kenraalieversti Josef Harpe)
Vaihtoehtoiset valuutat

Vaihtoehtoisena valuuttana voidaan pitää sellaisia vaihdon välineitä ja keinoja, joita käytetään vain marginaalisesti tai ne ovat vasta idean tasolla. Vaihtoehtoinen valuutta edellyttää joskus myös vaihtoehtoista talousjärjestelmää. Vaihtoehtoinen valuutta voi olla joko täydentävä valuutta tai korvaava valuutta, riippuen siitä pyrkiikö se vain lisäämään ihmisten vaihtoehtoja vai syrjäyttämään vakiintuneita valuuttoja.
Verottajan kiinnostus vaihtoehtoisiin valuuttoihin vaihtelee merkittävyyden eli käytön volyymin mukaan. Periaatteessa yksilön tai yhteisön oman rahan liikkeellelaskua rehellisessä tarkoituksessa ei voi kieltää sen enempää, kuin ketään voi kieltää halutessaan ottamasta vastaan tai tarjoamasta vaihdossa esimerkiksi puunappia tuotteesta tai palvelusta. Valtiot tosin käytännössä monopolisoivat rahan siten, että hyväksyvät verojen maksuun käypänä maksuvälineenä vain valitsemansa valuutan. Väärentäminen on puolestaan eri asia ja aina rikos.
Talouden kriisit voimistavat tyypillisesti keskustelua vaihtoehdoista. 2000 luvun alun finanssikriisin aikana ja lähivuosina tulivat julkisuuteen mm. maailmanlaajuisesti Zeitgeist-liike, Occupy-liike ja Suomessa Talousdemokratia, sekä muut jäljempänä mainitut liikkeet ja ideat.
Vakiintuneet valuutat.
Valtaosa maailman valtioista käyttää nykyään niin sanottua fiat-rahaa. 'Fiat' on latinaa ja tarkoittaa 'olkoon näin'. Käytännössä tämä tarkoittaa sitä, että rahan arvon takaa vain sen liikkeellelaskijan eli valtion, keskuspankin tai vastaavan tahon auktoriteetti, sekä käyttäjien keskinäinen luottamus arvoon. Vertailun vuoksi mainitaan joskus esimerkiksi kultakanta, jossa arvo määräytyy luonnollisesti sen perusteella, että kaikki arvostavat hyödykettä, johon valuutan arvo on sidottu ja jollaisena valuutan levittäjä lupautuu lunastamaan valuutan.
Kansallisen kyvykkyyden indeksi

Kansallisen kyvykkyyden indeksi ( (CINC) on J. David Singerin projektissa Correlates of War kehittämä tilastollinen luku. Indeksi on valtion prosenttiosuuden arvo mitattuna kuudella kriteerillä. Kriteerit edustavat väestötiedettä, taloutta ja sotilaallista kykyä. Viimeaikaisissa tutkimuksissa arvoa on käytetty bruttokansantuotteen sijasta kuvaamaan valtion voimakkuutta. 
Metodologia.
Kukin komponentti kuvaa valtion prosenttiosuutta koko maailman arvosta:
SUHDELUKU=formula_1
CINC = formula_2
missä
TPR = valtion väestömäärä
UPR = valtion kaupungeissa asuvan väestön määrä
ISPR = valtion teräksen ja raudan tuotanto
ECR = energian kulutus
MER = sotilaallisten kulujen suhdeluku
MPR = sotilashenkilöstön määrä
Suzdalinjärvet

Suzdalinjärvet () on kolmen järven ketju Parkalan, Suvalan ja Ozerkin alueella Pietarissa Venäjällä.
Rukousmäen (ven. "Poklonnaja gora") pohjoispuolella sijaitsevan Ylimmäisen Suzdalinjärven (ven. "Verhneje Suzdalskoje") pituus on 600 metriä, leveys 450 metriä, keskisyvyys on 2,5–3 metriä ja suurin syvyys 11 metriä. Keskimmäisen Suzdalinjärven (ven. "Sredneje Suzdalskoje") pituus on 400 metriä ja leveys 250 metriä. Noin kahdensadan metrin levyinen kannas erottaa keskimmäisen järven Suuresta Suzdalinjärvestä (ven. "Nižneje Bolšoje Suzdalskoje"). Sen pituus on 2500 metriä, leveys 650 metriä, keskisyvyys 2–3 metriä ja suurin syvyys 10 metriä.
Jääkauden muodostamia järviä yhdistävät keinotekoiset ojat, jotka osittain virtaavat maanalaisissa putkissa. Aikaisemmin järvet ovat olleet luonnollisessa yhteydessä toisiinsa. Suureen Suzdalinjärveen virtaa Vanhankylänjoki ja se laskee Kivijoen kautta Konnunlahteen.
Historia.
Järvet mainitaan ensimmäisen kerran vuoden 1500 Vatjan viidenneksen verokirjassa nimellä "Parkola". Vuonna 1746 keisarinna Elisabet lahjoitti seudun kreivi Pjotr Šuvaloville, joka aloitti laajan puistoalueen rakentamisen. Järvien nykyinen nimi mainitaan ensimmäisen kerran vuosina 1796–1800 laaditussa kartassa. Se perustuu Šuvalovien Sisä-Venäjältä siirtämien talonpoikien perustamaan Suzdalskajan kylään.
1800-luvun lopulla seudulle syntyi huvila-asutusta. Järvien rannoille rakennettiin uimaloita ja Suurella Suzdalinjärvellä oli höyrylaivaliikennettä. 1960-luvulla alue liitettiin Leningradiin. Ympäristön saastuminen ja vilkas asuntorakentaminen on tehnyt Suzdalinjärvien olemassaolon uhanalaiseksi.
Vanhankylänjoki

Vanhankylänjoki () on joki Pietarissa Venäjällä. Sen pituus on seitsemän kilometriä ja valuma-alueen laajuus 33 neliökilometriä.
Joki saa alkunsa Parkalan mäiltä Vanhankylän (ven. Starožilovka) luota ja laskee Suureen Suzdalinjärveen. Viipurin maantien kohdalla se virtaa 400 metrin pituisessa putkessa. Ympäristön rakentamisen seurauksena Vanhankylänjoen virtaus on pienentynyt huomattavasti.
Mohamed Ahmed Bashir

Mohamed Ahmed Bashir (; s. 23. toukokuuta 1987) on sudanilainen jalkapalloilija, pelipaikaltaan keskikenttäpelaaja. Hän pelaa omdurmanilaisessa Al-Hilalissa, johon hän siirtyi vuonna 2009 Al-Mourada SC:stä.
Bashir oli mukana Afrikan-mestaruuskilpailuissa 2008, ja pelaa myös vuoden 2012 turnauksessa. Hän oli Al-Hilalin avainpelaajia, kun joukkue pääsi Afrikan Mestarien liigassa välieriin saakka, ja hänen odotetaan olevan tärkeä myös Afrikan-mestaruusturnauksessa. Bashir teki turnauksen alkulohkon ottelussa Angolaa vastaan kaksi maalia, mutta Sudan putosi puolivälierissä.
Impivaaran uimahalli

Impivaaran uimahalli (turkulaisittain "Imppari") on Turussa Kaerlan kaupunginosassa sijaitseva 1. kesäkuuta 1975 avattu uimahalli, jonka omistaa Turun kaupunki. Valmistuessaan Impivaaran uimahalli oli suurin lajiaan Pohjoismaissa, ja se on edelleen Suomen suurin uimahalli allaspinta-alaltaan. Uimahalli on osa Impivaaran liikuntakeskusta.
Uimahallissa kävi ennen remonttia vuosittain noin 275 000 kävijää. Uimahallin peruskorjaus- ja laajennustyöt aloitettiin joulukuussa 2009, ja uimahalli avattiin jälleen käyttöön 14. helmikuuta 2012. Remontin kustannukset ovat noin 23 miljoonaa euroa.
Remontin jälkeen Impivaarassa on yhteensä kahdeksan allasta, joiden yhteispinta-ala on noin 2 250 neliömetriä. 50- ja 25-metriset altaat sekä monitoimi-, opetus-, hyppy-, perhe-, kahluu- ja kylmäallas. Uimahallirakennuksessa on myös liikuntasali ja kolme kuntosalia. Tilat nimetään "Seitsemän veljeksen" paikkojen ja hahmojen mukaan. Sisäänkäynnin yläpuolella on Ann Sundholmin suunnittelema pilviaiheinen taideteos "Taivaan vuohet".
Suomen Uimaliitto valitsi Impivaaran uimahallin syksystä 2012 lähtien koko Suomen maajoukkueen uintikeskukseksi.
Sadio Diallo

Abdoulaye Sadio Diallo (s. 28. joulukuuta 1990) on guinealainen jalkapalloilija, pelipaikaltaan hyökkääjä. Hän pelaa Ranskan Ligue 1:n Stade Rennais'ssa.
Ura.
Diallo aloitti uransa kotimaassaan Athlético de Coléahin joukkueessa. Vuonna 2009 hän siirtyi ranskalaisseura SC Bastiaan. Diallo pelasi Bastian ykkösjoukkueessa kaksi ottelua kaudella 2009–2010, ja sai tililleen 35 peliä sekä kymmenen maalia seuraavalla kaudella, jolla seura voitti Championnat Nationalin ja nousi sarjatasoa ylemmäs. Vuonna 2011 uutisoitiin, kuinka englantilainen Arsenal FC oli kiinnostunut Diallosta.
Diallo kuitenkin jatkoi uraansa Bastiassa ja kaudella 2010–2011 hän iski joukkueelleen kahdeksan maalia pelaamissaan 30 ottelussa. Kauden päätteeksi Bastia nousi Ranskan pääsarjaan. Kauden jälkeen Diallo jätti joukkueen ja siirtyi Stade Rennais'in.
Diallo on pelannut Guinean maajoukkueessa vuodesta 2010 lähtien ja muun muassa teki kaksi maalia ollen ottelun paras pelaaja vuoden 2012 Afrikan-mestaruuskilpailujen alkulohkon pelissä Botswanaa vastaan.
Karjaan junaturma

Karjaan junaturma tapahtui 24. toukokuuta 1992 rantaradalla Karjaan rataosuudella. Turmassa Turusta Helsinkiin matkalla olleen junan neljä viimeisintä vaunua suistuivat kiskoilta ja osuivat kallioleikkauksen seinämään. VR arvioi onnettomuuden syyksi sen, että kiskot olivat käyristyneet nopeiden lämpötilamuutosten takia.
Juna oli tapahtuman aikaan täynnä matkustajia. Onnettomuus ei vaatinut kuolonuhreja eikä kukaan loukkaantunut vakavasti, joskin kaksi matkustajaa joutui onnettomuuden seurauksena sairaalaan tarkkailtaviksi. Vahinkoja vähensi se, että kallioseinämä esti raiteilta suistuneita vaunuja kaatumasta kokonaan.
Andrew Luck

Andrew Austen Luck (s. 12. syyskuuta 1989 Washington, D.C.) on pelaajauransa päättänyt yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän pelasi vuodesta 2012 lähtien seitsemän kautta NFL-liigan Indianapolis Coltsissa.
Luck oli NFL:n varaustilaisuuden ensimmäinen varaus vuonna 2012. Hän sijoittui yliopistourallaan Stanfordin yliopistossa kahdesti toiseksi äänestyksessä parhaan yliopistopelaajan Heisman Trophy -palkinnosta.
NFL-ura.
NFL-joukkue Indianapolis Coltsin valitsi Stanfordin yliopiston joukkueessa pelanneen Luckin vuoden 2012 NFL:n varaustilaisuudessa ensimmäisenä pelaajana. Luckin varaaminen käytännössä varmistui, kun Colts ilmoitti vapauttavansa vuoden 1998 ykkösvarauksen, legendaarisen Peyton Manningin sopimuksestaan. Luck olisi luultavasti ollut kärkivaraus jo vuotta aiemmin, jolloin hän olisi luultavasti mennyt Carolina Panthersin joukkueeseen Cam Newtonin sijaan, mutta tällöin päätti jatkaa vielä vuoden Stanfordissa. 
Luck valittiin heti kahdella ensimmäisellä kaudellaan NFL:n tähdistöotteluun Pro Bowliin. Hän solmi Coltsin kanssa kesäkuussa 2016 kuusivuotisen jatkosopimuksen, arvoltaan 140 miljoonaa dollaria. Sopimus oli NFL-historian rahakkain.
Useista loukkaantumisista kärsinyt Luck ilmoitti elokuussa 2019, juuri ennen uuden NFL-kauden alkua, että hän lopettaa peliuransa.
Muuta.
Yliopistoaikanaan Andrew Luck menestyi eliittiyliopistona tunnetussa Stanfordissa myös akateemisesti, ja valmistui yliopistosta pääaineenaan arkkitehtuuri.
Luckin isä Oliver Luck pelasi myös ammattilaisena, toimien viiden kauden ajan sittemmin kuopatun Houston Oilersin pelinrakentajana vuosina 1982–1986.
Terttu Lyytikäinen

Terttu Birgitta Castrén (o.s. Lyytikäinen 30. syyskuuta 1916 Matarenki, Norrbotten, Ruotsi – 7. lokakuuta 2000 Helsinki) oli vuoden 1935 Miss Suomi. Lyytikäinen valittiin vuonna 1935 Miss Kuopioksi, ja hän pääsi näin osallistumaan Miss Suomi -kilpailuun Helsingissä. Voitostaan hän sai palkinnoksi matkan Brysseliin Miss Maailma -kisoihin.
Valinta Miss Suomeksi.
Terttu Lyytikäinen sai yllättäen puhelimella tiedon valinnastaan silloisen kotikaupunkinsa Miss Kuopioksi. Valinta oli tehty valokuvien perusteella. Seuraavana päivänä hänet kukitettiin täpötäydellä Väinölänniemen kasinolla. Kukituksen jälkeen hänelle tarjottiin matkaa Helsinkiin Miss Suomi -kilpailuun. Se järjestettiin Munkkiniemen Golf kasinolla. Lyytikäinen voitti kilpailun ja perintöprinsessaksi valittiin Eeva Silvonen. Kilpailijoita oli kahdeksan.
Matka Belgiaan Brysseliin Antwerpenin kautta tapahtui rahtilaivalla kovassa myrskyssä, josta syystä perille tultiin kaksi päivää myöhässä. Miss Maailma -kilpailun voitti Miss Egypti. Siihen aikaan maailman politiikka oli voimakkaassa muutoksen tilassa. Siitä osoituksena oli mm. omat osallistujat Neuvostoliitolla ja Venäjän keisarikunnan emigranteilla.
Perhe ja yksityiselämä.
Terttu Lyytikäisen isä oli jääkäriliikkeen aktivisti Viljo Abel Lyytikäinen. Äiti oli Ester Elviira os. Kulmala. Terttu syntyi Matarengin kylässä Ruotsin Ylitorniossa, Norrbottenissa, jonne isä oli vienyt perheensä turvaan keisarillisen Venäjän salaiselta poliisilta. Lapsia syntyi kaikkiaan yhdeksän, joista Terttu oli toiseksi vanhin. Hän kävi seitsemän luokkaa oppikoulua ja opiskeli sen jälkeen sairaanhoitajaksi Pielavedellä ja työskenteli kunnanlääkärin avustajana.
Lyytikäinen ei käyttänyt huulipunaa eikä meikkejä vaan halusi olla luonnollisen kaunis, sillä ehostus oli hänen mielestään ns. huonon tytön merkki. Miss Suomi -voiton jälkeen hän siirtyi Suomi-Filmiin töihin. Hän teki elokuvissa pieniä avustajan rooleja ja teki työtä myös filmilaboratoriossa. Sen jälkeen hän työskenteli Kansallis-Osake-Pankissa.
Lyytikäinen oli Tervakosken kirkon alttaritaulun mallina 1937 (teoksen signeerausvuosi). Taulun aihe on "Marian ilmestys". Sen maalasi taiteilija Georges von Swetlik. Maalauksen lahjoitti vuorineuvos Gösta Serlachius.
Lyytikäinen meni naimisiin vuonna 1938 Paavo Edvard Castrénin kanssa. Pari sai neljä lasta vuosina 1939–1947. Terttu Castrén jäi leskeksi vuonna 1977 liki 40 avioliittovuoden jälkeen. Hän kuoli 7. lokakuuta 2000. Hänet on haudattu Helsinkiin miehensä viereen Hietaniemen hautausmaalle. Sukuhaudan paikka on alue 2, kortteli 1, rivi 6.
HMS Splendid (S106)

HMS Splendid (viirinumero S106) oli Britannian kuninkaallisen laivaston Swiftsure-luokan sukellusvene.
Valmistus.
Alus tilattiin toukokuussa 1976 Vickers Shipbuilding Groupsilta (nykyisin osa BAE Systems Submarine Solutionsia), missä köli laskettiin 23. marraskuuta 1977. Se laskettiin vesille 5. lokakuuta 1979 kumminaan amiraali James Eberlen puoliso Ann Eberle ja otettiin palvelukseen 21. maaliskuuta 1981 ensimmäisenä päällikkönään R. C. Lane-Nott.
Palvelus.
Huhtikuun puolessa välissä 1982 alus saapui Etelä-Atlantille Argentiinan miehittämien Falklandinsaarten vesille. Alus ei osallistunut aktiivisesti sotatoimiin, vaan se seurasi argentiinalaisten liikkeitä ja välitti tietoja laivaston pääosalle. 
Aluksesta tuli 1990-luvun lopulla ensimmäinen kuninkaallisen laivaston alus, joka varustettiin Tomahawk-risteilyohjuksin. Alus laukaisi 1999 Kosovon kriisin aikana Tomahawkeja Belgradiin ja toisen kerran se laukaisi Tomahawkeja sotilasoperaatiossa Irakin sodassa 2003. Alus palasi heinäkuussa 2003 Faslaneen. Se poistettiin palveluksesta 2004 devonportissa.
The General Strike

The General Strike on yhdysvaltalaisen punk rock -yhtye Anti-Flagin kahdeksas studioalbumi, joka julkaistiin 20. maaliskuuta 2012. Ennen virallista julkaisuaan se vuoti kokonaisuudessaan internetiin jo 19. tammikuuta.
Albumin ensimmäinen single, "The Neoliberal Anthem", julkaistiin yhtyeen Facebook-sivulla tammikuussa 2012.
7. maaliskuuta Anti-Flag julkaisi yhteistyössä ihmisoikeusjärjestö Amnesty Internationalin kanssa musiikkivideon albumin kappaleelle "This Is The New Sound". Videolla yhtyeen jäsenet kidnapataan ja kuljetetaan salaiselle, Guantanamo Bayta jäljittelevälle vankileirille. Vankileirillä Seesamtie-lastenohjelman Muppet-hahmot kiduttavat yhtyeen jäseniä muun muassa sähköšokeilla ja vesikidutuksella. Musiikkivideo ottaa vahvasti kantaa Yhdysvalloissa hyväksyttyyn National Defense Authorization Act (NDAA) -lakiin, joka antaa Yhdysvalloille oikeuden pidättää terrorismista epäillyn henkilön määräämättömäksi ajaksi ilman oikeudenkäyntiä.
Intian ja Japanin suhteet

Intian ja Japanin väliset suhteet ovat perinteisesti olleet läheiset. Vuosisatojen ajan Intia ja Japani ovat tehneet yhteistyötä erityisesti buddhalaisuuden leviämisen seurauksena. Toisen maailmansodan aikana Japanin keisarillinen armeija auttoi Subhas Chandra Bosen johtamaa Intian kansallista armeijaa taistelussa Britannian joukkoja vastaan. Intia on suurin japanilaisen kehitysavun vastaanottaja. 
Maiden väliset poliitiset suhteet ovat säilyneet läheisinä Intian itsenäistymisen jälkeen. Japanilaiset yritykset, kuten Sony, Toyota ja Honda ovat perustaneet tehtaita Intiaan ja Intian talouden kehittymisen myötä maasta on tullut merkittävä markkina-alue japanilaisille yrityksille. Japanilaiset yritykset olivat ensimmäisiä Intiaan sijoittaneita yrityksiä. Merkittävin Intiaan sijoittanut japanilainen yritys on autovalmistaja Suzuki, joka oli yksi osapuoli Intian suurimmassa autovalmistajassa Maruti Suzukissa. 
Joulukuussa 2006 pääministeri Manmohan Singhin vierailu Japanissa huipentui yhteisen ystävyysjulistuksen allekirjoittamiseen. Japani on rahoittanut useita rakennusprojekteja Intiassa. Merkittävin projekti on ollut Delhin metro. Vuonna 2007 Japanin itsepuolustusvoimat osallistuivat Intian valtamerellä järjestettyyn sotaharjoitukseen, johon osallistui myös joukkoja Intiasta, Singaporesta ja Australiasta ja Yhdysvalloista.
Robert Griffin III

Robert Lee Griffin III (s. 12. helmikuuta 1990 Okinawa, Japani) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän pelaa tällä hetkellä NFL-liigan Baltimore Ravensissä. Ennen ammattilaisuraansa Griffin pelasi yliopistojalkapalloa Baylorin yliopiston joukkueessa.
Griffin on vuoden 2011 Heisman Trophy -voittaja.
Ura.
Yleisesti lempinimellä ”RG3” tunnettu Griffin voitti ensimmäisenä pelaajana Baylorin yliopiston historiassa parhaalle yliopistopelaajalle annettavan Heisman Trophyn. Hän on amerikkalaisen jalkapallon lisäksi kilpaillut aitajuoksussa. 110 metrin aitajuoksussa (99,1 cm aidoilla) hänen ennätyksensä on 13,46 vuodelta 2007 ja 400 metrin aitajuoksussa hänen ennätyksensä on 49,22 vuodelta 2008.
Heisman Trophyn voittamisen jälkeen Griffin päätti jättää viimeisen yliopistovuotensa väliin siirtyäkseen ammattilaiseksi, ilmoittaen osallistumisestaan vuoden 2012 NFL:n varaustilaisuuteen. Häntä pidettiin yleisesti tilaisuuden toiseksi parhaana pelinrakentajana Stanfordin yliopiston Andrew Luckin jälkeen, ja Washington Redskins päätti tehdä vaihtokaupan St. Louis Ramsin kanssa saadakseen varmasti Griffinin. 
Lopulta Redskins pääsi varaamaan Griffinin itselleen tilaisuuden toisella varausvuorolla, Indianapolis Coltsin otettua Luckin ensimmäisellä vuorolla. Hän otti välittömästi haltuunsa aloittavan pelinrakentajan roolin, edeltäjien John Beckin ja Rex Grossmanin pelattua heikon edelliskauden.
Griffin valittiin heti tulokaskaudellaan NFL:n tähdistöotteluun, Pro Bowliin. Hän joutui kuitenkin jättämään ottelun väliin pahan polvivamman takia, josta kuntoutuminen kesti lähes seuraavan kauden alkuun.
UCI World Tour 2012

UCI World Tour 2012 oli järjestyksessään toinen maantiepyöräilyn UCI World Tour -kilpailusarjan kausi. Kausi oli neljäs, jolloin UCI World Ranking -pisteytysjärjestelmä oli käytössä. Se alkoi Australiassa järjestetystä Tour Down Under -kilpailusta 17. tammikuuta ja päättyi Pekingin ympäriajoon 14. lokakuuta.
Joukkueet.
Kaikki 18 UCI ProTour -joukkuetta osallistuivat World Touriin. Kilpailun järjestäjä voi myöntää osallistumisoikeuden myös UCI Professional Continental -tason joukkueille ja kansallisille joukkueille. ProTour-joukkueet, joiden oli osallistuttava kaikkiin 28 kilpailuun olivat:
Loppupisteet.
Lähde: UCI
Larry Fitzgerald

Larry Darnell Fitzgerald, Jr. (s. 31. elokuuta 1983 Minneapolis, Minnesota) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edusti koko ammattilaisuransa NFL-liigan Arizona Cardinalsia. Fitzgeraldia pidetään yhtenä historian parhaimmista laitahyökkääjistä.
Fitzgerald on nimetty yhdentoista kertaa NFL:n tähdistöotteluun Pro Bowliin ja kolme kertaa liigan tähdistöön eli All-Pro -joukkueeseen. Hänellä on NFL:n historian toiseksi eniten syötön vastaanottoja ja edettyjä jaardeja syötön vastaanotosta sekä kuudenneksi eniten kiinniotettuja touchdowneja.
Vuonna 2020 hänestä tuli vähemmistöosakas NBA-seura Phoenix Sunsissa.
NFL-ura.
Arizona Cardinals varasi Pittsburghin yliopistossa pelanneen Fitzgeraldin vuoden 2004 NFL:n varaustilaisuudessa ensimmäisen kierroksen kolmantena pelaajana. Kaudella 2008 Fitzgerald pääsi pelaamaan Cardinalsin riveissä NFL:n mestaruusottelussa, Super Bowlissa. Cardinals kuitenkin hävisi ottelun 27-23, Fitzgeraldin kahdesta maalista huolimatta.
Fitzgerald solmi elokuussa 2011 Cardinalsin kanssa kahdeksan vuoden sopimuksen, arvoltaan 120 miljoonaa dollaria. Sopimus teki hänestä NFL:n viidenneksi parhaiten palkatun pelaajan.
Fitzgerald ei ole virallisesti lopettanut uraansa, vaikkei ole pelannut kauden 2020 jälkeen. Vuonna 2022 hän sanoi, ettei aio enää palata NFL-liigaan.
Mediassa.
Fitzgerald esiintyi EA Sportsin videopelin "NCAA Football 2005" kannessa, sekö yhdessä Troy Polamalun kanssa "Madden NFL 10" -pelin kannessa.
Viuhkaperhosmaiset

Viuhkaperhosmaiset (Alucitoidea) on noin 230 lajia sisältävä pieni perhosten yläheimo. Ryhmän silmiinpistävin piirre on siipien muodostuminen erillistä, ohuista liuskoista.
Viuhkaperhosmaiset ovat hentorakenteisia pikkuperhosia, ja useimmilla lajeilla siivet jakaantuvat tyveä myöten kapeisiin, usein höyhenmäisiin liuskoihin. Siipien jakautuminen kaipeisiin kaistaleisiin on perhosilla hyvin harvinainen piirre, joka esiintyy viuhkaperhosten lisäksi vain sulkaperhosilla. Saattaa olla, että viuhkaperhoset ovat todellisuudessa sulkaperhosten sisarryhmä, mutta niiden morfologia viittaa sukulaisuuteen enemmänkin hammaskoiden sekä pienen Copromorphoidea-yläheimon kanssa. Parikymmentä lajia kuuluu austroaasialaiseen Tinodidaeen, jonka asema erillisenä heimona on joissakin lähteissä kyseenalaistettu. Loput lajit kuuluvat varsinaisiin viuhkaperhosiin.
Perhosten siipisuonissa on surkastumia. Lisäksi takaruumiin toisen jaokkeen vatsapuolella on V-kirjainta muistuttava paksuuntuma ja selkäpuolen jaokkeissa poikittaisia piikkirivejä. Pistesilmien kehitysaste vaihtelee, mutta imukärsä on aina suomuton ja huulirihmat pitkät.
Toukat elävät ravintokasvinsa sisällä yleensä kovertajina, mutta saattavat tehdä myös äkämiä. Kotelon jaokkeet I-IV ovat liikkumattomat kuten monilla muillakin pikkuperhosryhmillä.
Sara Chafak

Sara Yasmina Chafak (s. 25. lokakuuta 1990 Helsinki) on suomalainen malli, näyttelijä, kokki, somevaikuttaja sekä vuoden 2012 Miss Suomi. Hänet valittiin Miss Suomeksi 29. tammikuuta 2012. Yläasteen jälkeen Chafak opiskeli kokiksi. 
Televisioesiintymiset.
Syksyllä 2013 Chafak osallistui Nelosen esittämään "Dancing on Ice" -jäätanssiohjelmaan parinaan taitoluistelija Sasha Palomäki. He sijoittuivat kisassa kolmanneksi. Toukokuussa 2014 Fox-kanavalla alettiin esittää Chafakin juontamaa kokkiohjelmaa. Vuonna 2014 Chafak oli mukana "Neljän tähden talkoot" sekä "Neljän tähden illallinen" -ohjelmissa. Helmikuussa 2016 Chafak näytteli suomalaistuotetussa "Fate"-nimisessä lyhytelokuvassa, jota on kuvattu Oulussa ja Los Angelesissa. Chafak oli mukana Nelonen-kanavan esittämässä "Selviytyjät Suomi" -tosi-tv-sarjassa, joka kuvattiin vuonna 2017. Chafak osallistui myös Nelosen "Farmi Suomi" -tosi-tv-sarjaan, joka kuvattiin vuonna 2019. Chafak on vieraillut "Possessa" viisi kertaa. Vuonna 2019 esitettiin "Fort Boyardin" neljäs kausi, jossa Chafak edusti keltaista tiimiä yhdessä Monika Lindemanin ja Jeffrey Lawmanin kanssa. Chafakilla on pieni sivurooli "Tuntematon sotilas" -elokuvassa. Vuonna 2020 Sara osallistui "Masked Singer Suomi" -ohjelmaan Dragonina. Chafak osallistuu keväällä 2022 Nelosella ja Ruutu-suoratoistopalvelussa alkavaan tosi-tv-ohjelmaan "Erikoisjoukot".
Opiskelu.
Chafak opiskeli kansainvälistä markkinointia virolaisessa Estonian Business Schoolissa englannin kielellä. Heinäkuussa 2014 Chafak esiintyi JVG:n musiikkivideolla. Chafakia on koulukiusattu lapsena. Kokkikoulun aikana Chafak teki harjoittelut helsinkiläisissä hienostoravintoloissa, mutta kokkikoulun jälkeen Chafak työskenteli kahvilassa 
Yksityiselämä.
Chafakin isä on marokkolaistaustainen. Hänellä on kolme veljeä ja yksi sisko. Chafakin ja Tuomas Varesvuon 14-vuotinen suhde päättyi eroon vuonna 2019. Sen jälkeen Chafak asui avoliitossa jääkiekkoilija Jeffrey Lawmanin kanssa, josta hän erosi elokuussa 2023. 
Chafak tuomittiin helmikuussa 2023 rattijuopumuksesta 55 päiväsakkoon. Hänet oli pysäytetty elokuussa 2022 kolmostiellä Lempäälässä, ja tarkkuusmittauksessa promillemäärä oli ollut 0,75. Chafak on aikaisemmin joutunut ajokieltoon kesällä 2021 ylinopeuden takia ja myös vuoden 2020 lopulla, koska hän oli unohtanut toimittaa Liikenne- ja viestintävirastolle ”muutamia todistuksia”. Hän seurusteli some-alalla toimivan Jeffrey Lawmanin kanssa 2020–2023.
Instagram-kohu.
Lokakuussa 2020 Chafak aiheutti somekohun julkaisemalla omalla Instagram-tilillään kuvia, joihin hän ei ollut kysynyt kuvaajien lupia tai merkinnyt kuvien alkuperäisiä julkaisijoita.
Kajaanin Suunnistajat

Kajaanin Suunnistajat on kajaanilainen suunnistuksen erikoisseura. Seura on perustettu 1947.
Kajaanin Suunnistajat on yksi Kainuun rastiviikon perustajaseuroista ja sen ensimmäisen osakilpailun järjestäjä vuonna 1966. 
Kajaanin Suunnistajat toimii Kajaanin kaupunkiseudulla ja toimii kaikkien suunnistuslajien järjestäjänä. Kuntosuunnistusta seura toteuttaa KS-kuntorastien nimellä ja järjestämällä Vappurastit. Kuntosuunnistustapahtumissa tehdään vuosittain lähes 3000 suoritusta. 
Seura on ns. kasvattajaseura; lasten ja nuorten suunnistus on seuran painopistealue. Kilpasuunnistukseen osallistuu noin 70 seuran jäsentä. 
Seuran tunnetuin kasvatti on Paula Haapakoski, joka on voittanut suunnistuksen MM-viestikultaa 2006 ja 2007 ja EM-kullan 2006. Hiihtosuunnistuksessa seuran Tommi Härkönen on saavuttanut useita nuorten SM- ja EM-mitaleita sekä viestissä nuorten MM-pronssia. Kajaanin Suunnistajat on järjestänyt Kainuun rastiviikon lisäksi säännöllisesti myös muita suunnistuksen arvokisoja mm. SM-suunnistuksen R2-kisat vuonna 2002, Huippuliigan sprintin 2007, Nuorten Jukolan 2011, sprintin maailmancup-osakilpailun 2012 ja Koululiikuntaliiton kilpailut 2016. Seura oli mukana myös järjestämässä suunnistuksen MM-kilpailuja Vuokatissa 2013. 
Aiheesta muualla.
Seuran verkkosivu
Jääpallon maailmanmestaruuskilpailut 2012

Jääpallon maailmanmestaruuskilpailut 2012 olivat järjestyksessään 32. jääpallon maailmanmestaruuskilpailut. Ne järjestettiin Almatyssa Kazakstanissa 29. tammikuuta – 5. helmikuuta 2012.
Kisaohjelmassa oli ennätysmäärä maita, 14. Uusina maina mukana olivat Kirgisia ja Japani. Viro oli mukana kahden vuoden tauon jälkeen. Mongolian joukkue vetäytyi MM-kilpailuista juuri ennen kisojen alkua.
Joukkueet oli ensimmäistä kertaa jaettuna kolmelle sarjatasolle aiemman kahden sijasta. Kaikissa lohkoissa pelattiin ensin yksinkertainen alkusarja. Kilpailujen A-sarjassa pelasivat Suomi, Ruotsi, Venäjä, Kazakstan, Norja ja Yhdysvallat. A-sarjan neljä parasta selviytyivät välieriin, kuudenneksi sijoittunut putosi B-sarjaan. B-sarjaan osallistuvat Latvia, Alankomaat, Kanada, Valko-Venäjä ja Unkari. B-sarjan voittaja nousi A-sarjaan, ja B-sarjasta luopunut Mongolia putosi C-sarjaan. C-sarjaan osallistuivat Japani, Viro ja Kirgisia. C-Sarjan voittaja nousi B-sarjaan..
Suomen ja Venäjän välinen välieräottelu pelattiin sankan lumisateen takia kolmessa 30 minuutin erässä. Välierän voitti Venäjä lukemin 6-4 ja Suomi päätyi pronssiotteluun. Toisen välierä Ruotsin ja Kazakstanin välillä oli myös kolmen erän ottelu. Lopulta Ruotsi voitti jännittävien vaiheiden jälkeen rangaistuslaukauskilpailun jälkeen 5-4, vaikka Kazakstan johti neljä minuuttia ennen ottelun päättymistä lukemin 2-4. Suomi hävisi pronssiottelun Kazakstanille 5-10 ja jäi neljänneksi. Ruotsi ja Venäjä kohtasivat finaalissa, jonka Ruotsi voitti lukemin 5-4, vaikka Venäjä johti välillä jo 2-4.
Suomen joukkue.
Suomen joukkue ei saanut edellisten kisojen hopeamitalin jatkoksi mitalia. Päävalmentaja Tommy Österberg oli valinnut Suomen joukkueeseen 3 pelaajaa Suomen Bandyliigasta, 13 pelaajaa Ruotsin Elitserienistä ja 1 Venäjän Superliigasta. Österberg kertoi::
Ruotsin sarjoista oli joukkueen runko eli Timo Oksanen, Ville Aaltonen, Mika Jussila, Samuli Helavuori, Ilari Moisala, Antti Ekman, Rolf Larsson, Mikko Aarni, Juho Liukkonen, Pekka Rintala, Mikko Rytkönen, Mikko Lukkarila ja Markus Kumpuoja. Suomen omasta Bandyliigasta oli valittu Rolf Larsson, Tomi Hauska ja Ville-Veikko Angeria. Venäjän sarjasta tuli Pekka Hiltunen.
HMS Warspite (S103)

HMS Warspite (viirinumero S103) oli Britannian kuninkaallisen laivaston Valiant-luokan ydinsukellusvene.
Valmistus.
Alus tilattiin Vickers Armstrongilta Barrow-in-Furnessista, missä köli laskettiin 10. joulukuuta 1963. Se laskettiin vesille 25. syyskuuta 1965 kumminaan pääministeri Harold Wilsonin puoliso Mary Wilson ja valmistui 18. huhtikuuta 1967.
Palvelus.
Alus oli Falklandin sodan puhjetessa juuri vapautumassa telakalta, jossa se oli ollut kaksi vuotta modernisoitavana. Palvelukseen palattuaan se partioi Etelä-Atlantilla.
Alus poistettiin palveluksesta 1991.